20.11.2019

**INVITAȚIE DE PRESĂ**

Federația Sindicatelor Libere din Învățământ, în colaborare cu Facultatea de Sociologie și Asistență Socială din București, vă invită **joi, 21.11.2019**, începând cu ora 9.30, la cea de-a treia ediție a Congresului Internațional:

**,,Provocări și oportunități pentru sistemul de învățământ privind adaptarea copiilor cu cerințe educaționale speciale în școlile din România” - Metode active de lucru cu elevii cu cerințe educaționale speciale – abordări inovative.**

În România sunt integrați în unitățile de învățământ de masă, în anul școlar 2018- 2019, **peste 33.000 de copii cu cerințe educaționale speciale(CES), conform statisticilor Ministerului Educației și Cercetării,** care au nevoie de abordări noi în metodele didactice folosite în cadrul activităților.

Federația noastră și-a asumat, încă din anul 2015, misiunea de a contribui la formarea competențelor personalului didactic afiliat pentru a promova servicii educaționale de calitate, orientate către nevoile elevilor și o școală incluzivă.

**La congresul internațional vor participa peste 120 de cadre didactice, profesori consilieri școlari, logopezi și asistenți sociali**, care doresc să își îmbunătățească metodele de abordare a activităților didactice desfășurate cu copiii cu CES integrați în învățământul de masă.

Invitații speciali ai congresului sunt:

**Experți internaționali: Profesor asociat Geert BETTINGER și Profesor doctor Hetty VERZAAL, Universitatea din Amsterdam**

La eveniment va participa și **ministrul Educației și Cercetării Monica Cristina Anisie**.

Lucrările congresului se vor desfășura la sediul FSLI, B-dul Regina Elisabeta, nr 52, etajul 2, sala de conferințe.

Vă mulțumim și vă așteptăm!

**Pentru informaţii suplimentare și declarații:**

**Secretar general FSLI, Cornelia Popa-Stavri: 0732.723.066**